32006R1406
L 265/8
JURNALUL OFÍCIAL AL UNIUNII EUROPENE
REGULAMENTUL (CE) NR. 1406/2006 AL CONSILIULUI
din 18 septembrie 2006
de modificare a Regulamentului (CE) nr. 1788/2003 de stabilire a unei prelevări în sectorul laptelui și al produselor lactate
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
întrucât:
(1)
În conformitate cu articolul 34 alineatul (1) litera (b) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (2) sumele care sunt colectate sau recuperate în conformitate cu Regulamentul (CE) nr. 1788/2003 al Consiliului (3) sunt considerate ca venituri transferate, în sensul articolului 18 din Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (4).
(2)
Pentru a îmbunătăți previziunile bugetare și pentru a face gestiunea bugetară mai flexibilă, este necesar să se pună la dispoziție prelevarea introdusă prin Regulamentul (CE) nr. 1788/2003 al Consiliului la începutul exercițiului financiar. Este necesar, prin urmare, să se prevadă ca plata prelevării datorate să aibă loc anual, în perioada 16 octombrie-30 noiembrie.
(3)
Pentru ca prelevarea datorată de statele membre pentru perioada 2005-2006 să fie pusă la dispoziție la începutul exercițiului financiar următor, este necesar să se prevadă ca dispoziția relevantă să se aplice de la 1 septembrie 2006.
(4)
Pentru Republica Cehă, Estonia, Cipru, Letonia, Lituania, Ungaria, Polonia, Slovenia și Slovacia (denumite în continuare „noi state membre”), cantitățile de referință pentru livrările și vânzările directe au fost stabilite inițial în tabelul (f) din anexa I la Regulamentul (CE) nr. 1788/2003. În consecință și luând în considerare conversiile cerute de producători, aceste cantități au fost adaptate de Comisie pentru fiecare stat membru în conformitate cu articolul 8 din regulamentul respectiv.
(5)
Cantitățile naționale de referință pentru vânzările directe au fost stabilite în funcție de situația existentă înainte de aderarea noilor state membre. Cu toate acestea, în urma procesului de restructurare a sectoarelor produselor lactate în noile state membre și a dispozițiilor mai stricte adoptate în materie de igienă pentru vânzările directe, se constată că producătorii individuali au decis într-o mare măsură să nu solicite cantități individuale de referință pentru vânzările directe. În consecință, totalul cantităților de referință individuale atribuite producătorilor pentru vânzările directe este considerabil mai mic decât cantitățile naționale de referință. Rămân, prin urmare, cantități neutilizate în rezervele naționale pentru vânzarea directă.
(6)
Pentru a rezolva această problemă și pentru a permite folosirea cantităților pentru vânzările directe care pot rămâne neutilizate în rezerva națională, este necesar să se autorizeze pentru perioada 2005-2006 un singur transfer al cantităților de referință pentru vânzările directe către cantitățile de referință pentru livrări, în cazul în care se solicită aceasta de către un nou stat membru.
(7)
Prin urmare, Regulamentul (CE) nr. 1788/2003 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 1788/2003 al Consiliului se modifică după cum urmează:
1.
La articolul 3, alineatul (1) se înlocuiește cu următorul text:
„(1) Statele membre au obligația de a plăti Comunității prelevarea care rezultă din depășirea cantității naționale de referință, fixate la anexa I, stabilite la nivel național și separat pentru livrările și vânzările directe, iar acestea o plătesc, în limita a 99 % din suma datorată, Fondului European de Orientare și Garantare Agricolă (FEOGA), în perioada cuprinsă între 16 octombrie și 30 noiembrie următoare perioadei de 12 luni în cauză.”
2.
La articolul 8 alineatul (1), se adaugă următorul paragraf:
„Pentru perioada 2005-2006, în conformitate cu aceeași procedură și pentru Republica Cehă, Estonia, Cipru, Letonia, Lituania, Ungaria, Polonia, Slovenia și Slovacia, Comisia poate, de asemenea, să adapteze repartizarea între «livrările» și «vânzările directe» ale cantităților naționale de referință după încheierea perioadei, la cererea statului membru respectiv. Această cerere este prezentată Comisiei înainte de 10 octombrie 2006. Comisia adaptează ulterior repartizarea în cel mai scurt timp”.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Articolul 1 alineatul (1) se aplică de la 1 septembrie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 septembrie 2006.